google/wiki40b huggingface dataset:
Adelskalenderen (skøyter)

Adelskalenderen er i hurtigløp på skøyter en sentral og objektiv rangering av skøyteløperne basert på personlige rekorder. Rangeringen er etter det samme prinsippet som brukes i allroundmesterskap på skøyter som består av 500, 1 500, 3 000 og 5 000 meter for kvinner og 500, 1 500, 5 000 og 10 000 meter for menn. Den ble først innført i Norge, og begrepet «Adelskalender» brukes på flere språk.

Utregning

Rangeringen gjøres etter tidspoeng hvor skøyteløperen med laveste poengsum rangeres på 1.-plass. Tiden på hver distanse regnes om til sekunder og deles på antall 500-metere distansen består av. For eksempel deles tiden på 5 000 meter med 10 da en 5 000 meter er 10 ganger så langt som en 500 meter. En tid på 5 000 meter på 6 minutter og 35,67 sekunder vil gi poengsummen 39,567 etter følgende utregning: ((6*60)+35,67)/10 = 39,567. 
Poengsummen for en skøyteløper på adelskalenderen blir summen av tidspoengene for de fire distansene som inngår i adelskalenderen. Dersom en tid på en distanse gir tidspoeng med mer enn 3 desimaler rundes det ned til nærmeste tusendel før tidspoengene på hver distanse legges sammen til skøyteløperens poengsum.
Kalenderen rangerer verdens beste skøyteløperes personlige rekorder på de fire VM-distansene – 500 m, 1 500 m, 5 000 m og 10 000 m – alt omregnet i sammenlagtpoeng basert på anvendte sekunder i gjennomsnitt per 500 m av hver distanse. Etter ethvert skøyteløp kunne enhver med avis eller reiseradio, ved hjelp av enkel hoderegning, selv oppjustere adelskalenderen. 
Adelskalenderen er fortsatt en like objektiv oversikt etter at hundredelene ble innført, bare mer presis. For enkelte løpere er best mulig tid på enkeltdistanser enda viktigere enn en best mulig poengsum på adelskalenderen blant annet pga innføringen av VM på enkeltdistanser fra det første enkeltdistanse-VM på Hamar i Norge i 1996.
Mitchell kraftverk (Georgia)

Mitchell kraftverk er et varmekraftverk i Dougherty County, delstaten Georgia, i det sørøstre USA. Det har en installert produksjonskapasitet på 163 MW, fordelt på 1 blokk / turbin. Operatør er Georgia Power Co. Brenselkilden er kull og fyringsolje. Installasjonen av de tre oljefyrte turbinene skjedde i 1971.
Anlegget må ikke forveksles med Mitchell kullkraftverk i Vest-Virginia, Dean H. Mitchell kraftverk i Indiana, eller med Mitchell kraftverk i Pennsylvania.
Vidzeme

Vidzeme er ett av fire landskaper i Latvia, beliggende midt i landet.
Franz Overbeck

Liv

Overbeck var sønn av den tyske kjøpmannen Franz Heinrich Herrmann Overbeck og Jeanne Camille Cerclet, som var født inn i en fransk familie i St. Petersburg. Han vokste opp først i St. Petersburg, og siden i Paris, før han i 1850 flyttet til Dresden. Han studerte evangelisk teologi ved universitetene i Leipzig, Göttingen, Berlin og Jena. I 1859 fikk han doktorgraden, og habiliterte seg med en avhandling over Hippolyt fra Roma i 1864. Som student sluttet han vennskap med historikeren Heinrich von Treitschke.
I 1870 ble Overbeck professor i nytestamentlig eksegese og kirkehistorie ved Universitetet i Basel, hvor han ble værende resten av sin karriere. Inntil 1875 bodde han i samme hus som professorkollegaen Friedrich Nietzsche. De to sluttet et varig vennskap, som blant annet ga seg utslag i en omfattende brevveksling.
Som tilhenger av Ferdinand Christian Baurs historiske teologi sto Overbeck kjølig overfor tidens teologiske hovedstrømninger. Hovedverket hans er Über die Christlichkeit unserer heutigen Theologie, hvor han hevdet at teologien ikke hadde noe med Kristi opprinnelige idéer å gjøre. Den sanne urkristendommen hadde ifølge Overbeck stått i motsetning til all historie, kultur og vitenskap. Derfor var en vitenskapelig «teologi» en umulighet. I skriftet kritiserer Overbeck både den konservative (apologetiske) teologien, som beror på dogmatiske trossetninger, og den liberale teologien, som vil bringe orden i forholdet mellom tro og viten. Ifølge Overbeck misforstår begge retninger kristendommens vesen, som utelukker enhver form for viten.
I 1889 oppsøkte Overbeck Friedrich Nietzsche i Torino, etter å ha blitt foruroliget over et brev Nietsche hadde skrevet til Jacob Burckhardt. I Torino fant han Nietzsche rammet av sinnssykdom. Han bragte ham med seg tilbake til Basel, hvor Nietzsches familie kunne overta ansvaret for ham. Senere kom Overbeck til å stå svært kritisk overfor Nietzsches søster Elisabeth Förster-Nietzsche og hennes forvaltning av Nietzsches etterlatte papirer gjennom Nietzsche-arkivet. Derfor nektet han også å utlevere sin egen korrespondanse med Nietzsche til arkivet.
Overbeck trådte tilbake fra professoratet i 1897, etter lengere tids sykdom. Hans etterlatte papirer ble redigert av eleven Carl Albrecht Bernoulli.
Overbecks tanker har vært av betydning for blant andre Karl Barth, Karl Löwith og Moses Finley.
Nick Chadwick

Biografi

Nick Chadwick, som gikk på Everton sitt fotballakademi, skrev under på sin første profesjonelle fotballkontrakt med Everton i oktober 1999. Han debuterte for the Toffees den 11. september 2001 i en ligacupkamp mot Crystal Palace. Han spilte sin første ligakamp for Everton 22. desember 2001 da de tapte 1-0 for Sunderland i Premier League, mens hans første scoring for klubben fra Liverpool kom 1. april 2002 i en ligakamp mot Bolton Wanderers. Totalt scoret Chadwick 3 ligamål på 9 kamper for Everton i 2001/02-sesongen. Den påfølgende sesongen fikk han ingen kamper for Everton i første del av sesongen, og i mars 2003 signerte han en låneavtale med Derby County. Han debuterte for Derby den 1. mars 2003 da de spilte 1-1 mot Leicester City i en ligakamp. Etter å ha spilt 6 ligakamper for the Rams returnerte han til Everton i april 2003, og helt på slutten av 2002/03-sesongen spilte han en ligakamp for Everton.
Etter å ha spilt 2 ligakamper og 1 cupkamp for Everton i starten på 2003/04-sesongen signerte han en låneavtale med Millwall i november 2003, og han debuterte for Millwall 29. november 2003 i en ligakamp mot Bradford. Millwall tapte denne kampen 3-2, men Chadwick noterte seg for sitt første mål for the Lions da han scoret deres andre mål i kampen i det 24. spilleminutt. Totalt scoret han 2 mål på 6 ligakamper før han vendte tilbake til Everton i januar 2004. Kun to måneder senere var han klar for et nytt låneopphold i Millwall, og under dette oppholdet noterte han seg for 2 ligamål på 9 kamper før han reiste tilbake til Everton i mai 2004. I første del av 2004/05-sesongen fikk han bokført 2 mål på 5 obligatoriske kamper for the Toffees før han i februar 2005 ble solgt for £250 000 til Plymouth Argyle.
Nick Chadwick spilte sin første kamp for Plymouth den 12. februar 2005, mens hans første mål for the Pilgrims kom 12. mars 2005. Totalt fikk han bokført 1 ligamål på 15 kamper for Plymouth i siste del av 2004/05-sesongen. Den påfølgende sesongen ble det 5 ligamål på 37 kamper, mens han i 2006/07-sesongen noterte seg for 2 ligamål på 16 kamper.
Afrikamesterskapet i fotball 2015 Gruppe D

Afrikamesterskapet i fotball 2015 Gruppe D ble spilt fra 20. januar til 28. januar i Ekvatorial-Guinea. Gruppen bestod av Elfenbenskysten, Guinea, Mali og Kamerun. Elfenbenskysten og Guinea gikk videre til sluttspillet som de to best plasserte lagene i gruppen, mens Mali og Kamerun gikk ut av turneringen.

Kamper

Alle tidene er oppgitt i lokal tid, WAT (UTC+1).

Trekning av andreplass

Guinea og Mali hadde lik poengsum og lå fortsatt likt ette man hadde brukt kriteriene for rangering noe som førte til den første loddtrekningen for å avgjøre plasseringen i turneringen siden 1988. Til forskjell fra andre internasjonale turneringer har ikke Afrikamesterskapet fair-play kriterier eller straffekonkurranse for å avgjøre endelig sluttplassering. Hovedtrenerne for både Guinea og Mali har åpent kritisert kriteriene.
Loddtrekningen fant sted 29. januar 2015, 16:00 lokal tid på Hilton Malabo. Guinea fikk tildelt 2.-plassen og avanserte til kvartfinalen på grunn av dette.
Orsolobidae

Utseende

Små (2-4 mm) edderkopper med seks øyne.

Utbredelse

Familien er utbredt på den sørlige halvkulen. De fleste artene lever i Australia og New Zealand, men det er også noen slekter i Sør-Amerika og noen i det sørlige Afrika.
Patristica Nordica Annuaria

Redaksjon og utgiver

Tidsskriftet utgis av det nordiske vitenskapelige selskapet Collegium Patristicum Lundense i samarbeid med Centrum för Teologi och Religionsvetenskap ved Lunds universitet. PNA har ikke én redaktør, men en redaksjon bestående av forskerne Thomas Arentzen, Britt Dahlman, Henrik Rydell Johnsén og Andreas Westergren. Professor Samuel Rubenson er ansvarlig utgiver. Tidsskriftet har forøvrig en referansegruppe for andre nordiske land, blant andre Norge.
Lepidoclema

Levevis

Slekten lever i Namibørkenen og larvene utvikler seg i gress.

Utbredelse

Slekten er utbredt i Namibia og tilstøtende områder av Sør-Afrika.
Nordpadde

Utseende

Nordpadden er et virveldyr og opp til 12 cm lang og har ruglete skinn, full av vorter. Hunnindivider er størst. Kroppen er brun med lysere og mørkere flekker. Undersiden er lysere, ofte med flekker. Den lyse stripen på hodet, langs overkjeven, er lys beige (skittenhvit).
Et sikkert kjennetegn som skiller den fra frosker, er at fotrotsknuten, på bakfoten, er bløt og mindre enn halvparten så lang som den innerste tåen. Snuten er mer avrundet enn hos frosk og buken har flekker, og i motsetning til frosker går paddene mer enn de hopper.

Levevis

Padder er vekselvarme. De lever en stor del av livet på land, men også i vann. De må opp til overflaten for å puste med jevne mellomrom. Voksne puster hovedsakelig med lunger, men også gjennom huden.   
Padder overvintrer på frostfrie steder i huler, under vedstabler og tilsvarende. I motsetning til froskene overvintrer de ikke i vann. Om våren skjer forplantning og eggleggningen i vann og dammer. Padder foretrekker relativt dype dammer, gjerne med godt med vegetasjon eller greiner fra trær der de kan feste eggene. Gyteperioden er tidlig på våren, en til to uker etter at isen har gått i gytedammene.
Under gyteperioden, etter mørkets frembrudd, «synger» nordpadde med en slags bjeffende sang som kan forveksles med snadringen til ender. Dødeligheten blant hunnpadder er høyere enn for hannpadder, og konkurransen om hunnenes gunst er hard. Hannen griper rundt hunnens hals og henger over skulderen på henne med et amplexus-grep. Hannpadder vil forsøke å gripe alt som ser ut som hunnpadder, inkludert barkbiter, kongler, fisk og andre hanner. En hann som blir grepet av en annen hann vil gi fra seg et litt pipende kvekk, et signal om at den er en hann. Noen hannpadder vil ta tak i hunnpadder på vei til gytedammen og henge på over ryggen hennes allerede mens hun er langt fra dammen. 
En padde kan skille ut et giftig sekret som inneholder bufonin flere steder på kroppen, særlig fra de store kjertlene bak øynene. Bufoninsekretet er giftig, smaker vondt og vil føre til brekninger, kløe, irritasjon, ubehag og stor utsondring av slim. På grunn av giftstoffene i huden har padder få naturlige fiender. Når en voksen padde føler seg truet, vil den ikke hoppe unna slik en frosk gjør. Den vil blåse seg opp for å se stor ut, og heller gå rolig.
Få dyr spiser padder. Enkelte ildere spesialiserer seg på paddejakt. De flår dyret før de spiser det for å unngå å få i seg giften.
Paddene spiser for det meste virvelløse dyr, som insekter.

Utvikling

Nordpaddene legger egg i ferskvann. Eggene legges i 3-5 meter lange tråder, med to til fire egg i bredden. Dette skiller padde-egg fra froske-egg, frosk legger egg i klumper eller klaser. Paddens eggremser kan være vanskelige å få øye på, der de ligger på bunnen mellom planter og lignende.
Larvestadiet er som rumpetroll. Rumpetroll puster gjennom huden og med gjeller.

Utbredelse

Arten er utbredt over et stort område, den fins både i Europa og over Asia helt til Kina og Japan, og dessuten i det nordlige Afrika. Finnes i Sør-Norge nord til Nordland.
Esben Poulsson

Utdannelse og virke

Poulsson studerte ved NTH i 1926–30 og kunne takket være en rekke stipender foreta diverse studiereiser til forskjellige land.
I 1930–32 var han ansatt i Akers reguleringsvesen, og han arbeidet i farens firma i 1930–31 og 1932–36 og var kompanjong i 1936–44. Fra 1944 hadde han egen arkitektpraksis i Oslo. Under krigen arbeidet han også for Brente steders regulering. Han utarbeidet reguleringsplan for Fauske og utviklet et boligområde ved Norsk jernverk i Mo i Rana.
Poulsson tegnet en rekke forskjellige bygningstyper: eneboliger (særlig på 1930-tallet, deriblant hans egen) og boligblokker, skoler, industribygg (ofte preget av nøktern funksjonalisme) og kirker, inkludert samarbeid med faren på Dombås kirke. I tillegg var han involvert i kirkerestaurering. Han stod også for en rekke prosjekter som ikke ble gjennomført.
Poulsson var medlem av tilsynskomiteen for Nidaros domkirke fra 1959 og var leder fra 1971. Han hadde en rekke tillitsverv og var medlem av Fortidsminneforeningen.
Sogningen/Sogns Avis

Sogningen/Sogns Avis (S/SA) var en avis som ble utgitt i Leikanger i Sogn og Fjordane. Avisa var et resultat av en fusjon mellom avisene Sogningen og Sogns Avis.
I 1957 kjøpte trykkerieier Ingvald Husabø i Leikanger forlagsretten til Sogningen, to år senere avtalte den samme boktrykkeren å ta over utgivelsen av Sogns Avis. De to avisene ble helintegrert under tittelen Sogningen/Sogns Avis i 1972, etter å ha vært redaksjonelt samkjørt, men egne avisprodukter siden 1959. S/SA slo seg i 1992 sammen med Sogn og Fjordane og etablerte den nye avisa Sogn Avis i Leikanger.
Pontia

Utseende

Pontia er en gruppe med middelsstore hvitvinger hvor vingene er hvite og har flere mørke (svarte) flekker, særlig i framvingespissen og ofte langs kanten av bakvingen. Vingeundersiden har markerte grønne flekker. Flukten er rettlinjet og rask.

Levevis

Larvene lever vanligsvis på planter i korsblomstfamilien (Brassicaceae), men kan også bruke kapersfamilien (Capparidaceae), resedafamilien (Resedaceae) og andre. Noen av artene kan vandre over lange avstander.

Utbredelse

Slekten har en holarktisk utbredelse, men mangler i det nordlige Europa. Vandrehvitvinge (Pontia daplidice) er funnet to ganger i Norge.

Navnet

Det latinske navnet, kommer av det greske ordet Pontios, og betyr fra havet, eller av havet, og slekten har trolig fått navnet fordi artene noen ganger migrerer i mengder over åpent hav.
Nethinius

Utseende

Middelsstore, slanke, mørke trebukker, kan ha noe metallisk glans. Antennene er tynne og betydelig lengre enn kroppen, det innerste leddet litt forstørret, langt klubbeformet. Hodet er rundet, pronotum sekskantet med en kraftig pigg midt på hver sidekant. Dekkvingene er avsmalnende bakover, gjerne med opphøyde lengderibber, beina nokså lange med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Slekten er utbredt på Madagaskar, to av artene forekommer også på Komorene.
Örbyhus

Örbyhus er et tettsted i Tierp kommune i Uppsala län i landskapene Uppland og Södermanland i Sverige. I 2010 hadde tettstedet 1 984 innbyggere. Like øst for Örbyhus ligger tettstedet Upplanda.
City of Canterbury

Geografi

Det meste av distriktet er landlige områder, men nesten hele kyststripen er dekket av byer fra Seasalter til Herne Bay. Elven Stour renner gjennom distriktet, og byen Canterbury ligger ved denne elven. Den romerske veien Watling Street går også gjennom området.
Jeg har min egen luke

Jeg har min egen luke er et musikkalbum med Boastein, utgitt i 1977. Dette er bandets første plate.
Endelig alene

Handling

Et ungt par ser fram til å være alene på bryllupsreisen som foregår med tog, men slik går det ikke.

Merknad

Filmen er bevart og kan beskues - med nederlandske mellomtitler - i DFIs filmdatabase.
Kjell (bokstav)

Bokstaven kjell ble i 2005 foreslått som en ny bokstav i det norske alfabetet. Dette var et humoristisk forslag for å fremme rett uttale av den ustemte palatale frikativen (IPA: [ç]), som vanligvis skrives <kj>, og stå imot den økende tendensen til å uttale den som en ustemt postalveolar frikativ (IPA: [ʃ]), vanligvis skrevet <sj> eller <skj>, som første lyden i ordet skjorte (uttalt /ʃuʈə/).
Den ustemte palatale frikativen (/ç/) er i ferd med å forsvinne fra mange norske dialekter til fordel for /ʃ/. Dette er kanskje mest markant hos ungdommen, som kan uttale kino /ʃiːnu/ i stedet for /çiːnu/. Noen mener at en egen bokstav for <kj> vil kunne hjelpe med å ta vare på lyden i talespråket.
Forslaget til den nye bokstaven ble visstok utformet av designebyrået SDG og presentert av fjernsynsprogrammet Typisk norsk. Et lignende tegn ble imidlertid brukt for lyden /ç/ i den norske lydskriften Norvegia, som har røtter tilbake til 1884. Norvegia har for det meste falt ut av bruk til fordel for det internasjonale fonetiske alfabetet (IPA).
Alice (maleri)

Beskrivelse

Bildet viser en pike i blå kjole med et kors på brystet, sløyfe i håret og hendene foldet i fanget. Hun er portrettert strengt frontalt og arrangert i flaten med en geometrisk orden, som gir ro og harmoni. 
Bildet kom til Statens Museum for Kunst i København i 1928 som en gave fra kunstsamleren Johannes Rump.
Santa Prassede

Santa Prassede er en basilika på Esquilinen i Roma. Den begynte som et førkristent byggverk. Den nåværende kirken ble bygget av pave Paschalis I (817-824). Den er kjent for det mosaikksmykkede Sankt Zenos kapell, som ble oppført som gravkapell til Paschalis mor Teodora.
MS «Polarsyssel»

MS «Polarsyssel» er Sysselmannen på Svalbards tjenestefartøy.
I mars 2013 skrev Havyard kontrakt med det islandske rederiet Fafnir Offshore om bygging av et Havyard 832 L WE plattformforsyningsskip (PSV). Måneden etter hadde Fafnir sikret langtidskontrakt for skipet der det skal operere seks måneder av året i seks år for Sysselmannen på Svalbard.
Lørdag 20. september 2013 ble «Polarsyssel» døpt i Longyearbyen på Svalbard.
Gudmor for «Polarsyssel» var Inger Aarvaag Stokke, som jobber ved Polaravdelingen i Justis- og beredskapsdepartementet og tidligere var ansatt ved Sysselmannen på Svalbard.
Baybayin

Baybayin (også kalt tagalogskrift) er  et skriftsystem og en abugida som ble benyttet på Filippinene.

Utbredelse

Skrivemåten fantes vel etablert på 1200-tallet og ble benyttet for flere språk, som ilokano, pangasinan og tagalog. Det ble kjent for europeerne og beskrevet fra det 16. århundre og var dermed i bruk til den spanske koloniseringen. Den ble etterhvert erstattet med latinsk skrift, men forsvant ikke helt. Det var men tildels i bruk på slutten av 1800-tallet. For det meste var det imidlertid borte før år 1700, selv om det er fjellfolk på Mindoro benytter det fremdeles (2010). Filippinske fjellfolk benytter lignende skriftsystemer: hanunó'o, buhid og tagbanwa. I nyere tid er det blitt tatt opp igjen i noen sammenhenger, motivert av filippinske nasjonalistiske strømninger.
Skriftspråket er avledet av den indiske brahmiskriften. Det er velkjent fordi katolske geistlige sørget for en grundig dokumentasjon av det i kolonitiden. 
Baybayin ble omtalt av den spanske prest Pedro Chirino i 1604 og av embedsmannen Antonio de Morga i 1609, og sagt å være kjent av filippinere flest, og benyttet for personlige skrifter, poesi og annet slikt. Men senere har historikeren William Henry Scott ment at det var noen datus fra 1590-årene som ikke visste å undertegne bekreftelser eller eder, og vitner som ikke visste å skrive under på landtraktater, i 1620-årene.
Skriften er et av et titalls brahmiskrifter som ble benyttet blant de sørøstasiatiske øyer – deriblant Sumatra, Java og Sulawesi. Men ingen av de øvrige skriftsystemene nyter samme rikdom av skriftlige vitnemål, utspredt over fire århundrer, som finnes for baybayin.
Ismael Díaz de León

Landslaget

Han ble tatt ut i Panamas tropp til VM i fotball 2018 i Russland.
Vytiskorsets orden

Vytiskorsets orden (litauisk: Vyčio Kryžiaus ordinas) er en litauisk militær orden. Den ble innstiftet 23. november 1918 til belønning av dem som hadde utmerket seg i kampen for Litauens uavhengighet. I årene Latvia var innlemmet i Sovjetunionen ble ordenen ikke tildelt. Vytiskorsets orden ble gjenopptatt 15. januar 1991, etter at Litauen på nytt hadde vunnet selvstendighet. Ordenen er senere revidert ved lov i 1997. Den tildeles nå for utvist mot i forsvaret av Litauens frihet og selvstendighet. Presidenten er ordenens stormester. Vytiskorsets orden rangerer som nummer to av Litauens fire ordener, etter Vytautas den stores orden, men foran Storfyrst Gediminas av Litauens orden og Litauens fortjenstorden .

Insignier

Ordenstegnet for Vytiskorsets orden er et svartemaljert dobbeltkors med hvite kanter. På korset er det plassert korslagte sverd i gull. I midten finnes et sekskantet merke i rødt med hvite kanter der Litauens riksvåpen er plassert. Våpenet består av en ridder til hest og kalles vytis på litauisk. Ridderen holder et skjold med et dobbeltkors. Baksiden bærer innskriften «Už narsumą» («for mot») og årstallet «1919». Ordenstegnet er likt for alle klasser. Det er opphengt i et rødt bånd med svarte striper. 5. klasse har en sølv eikgren i båndet, 4. klasse har to. Ordenstegnet for 3. og 4. klasse bæres i bånd om halsen. Ordensstjernen er i sølv og har ni tagger. Ordenstegnet er plassert i midten. For 1. klasse bæres ordenstegnet i ordensbånd over brystet.

Tildeling

Vytiskorsets orden tildeles for modig innsats i forsvaret av Litauens frihet og selvstendighet. Ordenen kan tildeles medlemmer av Litauens væpnede styrker, frivillige og andre borgere. Deltakere i motstanden mot okkupasjonen i årene 1940 til 1990 kan også tildeles ordenen. Unntaksvis kan den også tildeles utlendinger. Vytiskorsets orden kan tildeles posthumt.
Etter gjenopptagelsen av Vytiskorsets orden ble ordenen først tildelt ofrene for Den blodige søndagen, da sovjetiske militærstyrker 13. januar 1991 gikk til angrep på sivile som demonstrerte for litauisk uavhengighet. Deretter ble mange eksillitauere, som hadde kjempet Litauens sak i utlandet, hedret med Vytiskorsets orden. Også militære offiserer som bidro til tilbaketrekkingen av fremmede lands militærstyrker fra litauisk territorium er tildelt ordenen.
Dekkeserviett

Dekkeserviett er et stykke av stoff, kork, plast eller lignende, som legges under hver kuvert på et dekket bord, mens resten av bordplaten er dekket.
Hver kuvert har sin egen dekkeserviett, som oftest av samme form og mønster, og når måltidet er overstått og alle har forlatt bordet, blir gjerne dekkserviettene samlet inn, og duken er med litt hell skånet for flekker.
Shangtongba-demningen

Shangtongba-demningen er en demning med vannkraftverk under utbygging i det sentral-vestlige Kina, i vassdraget Yalong Jiang, en sideelv til Muli. Vannkraftverket blir liggende plassert i provinsen Sichuan. Ved igangsettelse skal vannkraftverket ha en kapasitet på 240 MW.
Let There Be Peace on Earth

«Let There Be Peace on Earth» er en amerikansk sang, skrevet av Jill Jackson Miller og Sy Miller i 1955. Sangen blir vanligvis assosisert med julehøytiden og forekommer på Vince Gills album med samme tittel. Jackson, som hadde vært suidical etter sitt mislykkete første ekteskap,, fortalte senere at hun skrev sangen etter å ha oppdaget «den livreddende kraften til Guds fred og betingelsesløse kjærlighet».
7. november 1988 ble den fremført av the CMA Stars amd Personalities sammen med en liten gruppe barn med tente stearinlys til ære for oppførelsen av CMA-7, et 777-fot høyt tårn i Tandang Sora, Quezon City, den høyeste menneskeskapte strukturen på Filippinene, anvendt til the Towering Power: A Musical Dedication.
I 2007 var det en kampanje av en kvinne fra Pennsylvania til å overtale kirkene til å fremføre denne sangen på slutten av søndagsgudstjenesten nærmest årsdagen for angrepene 11. september 2001 og å innstifte en tradisjon med «Fred på jorden»-dag.

Norsk versjon

A. Hagen har skrevet en norsk tekst. På norsk bærer den tittelen «Skal det bli fred på jord».